Politisk dokument for utdanningskvalitet

Politisk dokument for utdanningskvalitet tar for seg Studentorganisasjonen i Agders (STA) utdanningspolitikk, som kan bidra til å øke studentenes utdanningskvalitet ved Universitetet i Agder (UiA).

Utdanningskvalitet er relevant for å videreføre forskning gjennom en meningsfylt utdanning, noe som bidrar til utviklingen av samfunnet. For å sikre utdanningskvalitet er det kollektive arbeidet viktig, og derfor vektlegges studentmedvirkning og studenttilknytning til arbeidslivet.

Dokumentet tar for seg STA sin fag- og forskningspolitikk, og tiltakene i dokumentet skal bidra til økt kvalitet i utdanningen og ved institusjonen.

Innholdsfortegnelse

[1. Gratisprinsippet 3](#_Toc608120015)

[1.1. Kostander knyttet til studiet 3](#_Toc563974759)

[1.2. Open Access 3](#_Toc1545844964)

[1.3. Kommersialisering av høyere utdanning 3](#_Toc1341727905)

[2. Akademias samfunnsansvar 4](#_Toc467106396)

[2.1. Samfunnsoppdrag 4](#_Toc172448005)

[2.2. Dannelse 4](#_Toc47730731)

[2.3. Akademisk Frihet 4](#_Toc1132802513)

[2.4. Akademisk felleskap 5](#_Toc1333849974)

[2.5. Bærekraftig samfunn 5](#_Toc393275350)

[2.6. Livslang læring 5](#_Toc278386473)

[3. Studiekvalitet 6](#_Toc591991490)

[3.1 Læringsutbytte 6](#_Toc926018276)

[3.3 Pensum 7](#_Toc920661068)

[3.4 Undervisning 8](#_Toc814945495)

[3.5 Underviseren 8](#_Toc523407735)

[3.6 Tydelig kommunikasjon 9](#_Toc2072209846)

[3.7 Internasjonal akkreditering 10](#_Toc1864185334)

[4 Samfunnskontakt 10](#_Toc1658201399)

[4.1 Tverrfaglig utdanning 10](#_Toc1150600484)

[4.2 Arbeidslivsrelevans 11](#_Toc710982879)

[4.2.1 Praksis 11](#_Toc1847472847)

[4.2.2 UiA Alumni 12](#_Toc218045012)

[4.2.3 Kontakt med arbeidslivet 12](#_Toc527477192)

[4.2.4 Karriererådgivning 12](#_Toc1662326152)

[5 Vurdering 12](#_Toc1577864506)

[5.1 Vurderingsformer 12](#_Toc1384617828)

[5.2 Obligatoriske innleveringer 13](#_Toc1977297186)

[5.3 Gjennomføring av eksamen 13](#_Toc1483123530)

[5.4 Utsatt eksamen 13](#_Toc590347437)

[5.5 Større akademiske oppgaver 14](#_Toc1423300649)

[5.6 Sensur 14](#_Toc762469067)

[5.7 Begrunnelse 14](#_Toc1600471976)

[5.8 Klagerett 14](#_Toc295536747)

[5.9 Fusk 15](#_Toc1109927300)

[5.10 Kunstig intelligens (KI) 15](#_Toc97119597)

[6 Studentutveksling 16](#_Toc1850937559)

[6.1 Informasjon og veiledning 16](#_Toc1495939902)

[6.2 Avtaler og kvalitetssikring 17](#_Toc1900291459)

[6.3 Oppfølging 17](#_Toc636483909)

[6.4 Internasjonale studentambasadører 17](#_Toc2051244481)

[7 Studenter og forskning 18](#_Toc2135882266)

[7.1 Akademisk integritet og kvalitet på forskning 18](#_Toc1209757256)

[7.2 Publisering av studentoppgaver 18](#_Toc1472157023)

[7.3 Studentaktiv forskning 19](#_Toc931341610)

[7.4 Forskningsstøtte for studenter 19](#_Toc979226446)

[8 Kvalitetskultur 19](#_Toc766667316)

[8.1 Utvikling og innovasjon 20](#_Toc1403863478)

[9 Organisering og rammefaktorer i høyere utdanning 20](#_Toc1832165796)

[9.1 Opptak til høyere utdanning 20](#_Toc1034328827)

[9.2 Senter for fremragende forskning (SFF) 21](#_Toc778139431)

[9.3 Autonomi og styringsmodell 21](#_Toc358945504)

[9.4 Frafall fra høyere utdanning 21](#_Toc45473001)

[9.5 Studentombud 21](#_Toc770662132)

[9.6 Lokale forskrifter 22](#_Toc1501152308)

[9.7 Rammeplanstyrte utdanninger 22](#_Toc5733791)

# **Gratisprinsippet**

Gratisprinsippet skal sikre alle lik mulighet til utdanning, og skal være en selvfølge i norsk høyere utdanning, også for internasjonale studenter som tar deler eller hele graden sin på UiA.

Universitetet skal opprettholde gratisprinsippet, og ikke støtte stipendordninger som favoriserer studenter som fullfører på normert tid eller kortere. Ved studenters mulighet for forbedring av karakter på eksamen skal studentene ikke trenge å betale eksamensavgift.

Lånekassen skal ha ordninger som sikrer studenter mulighet til å studere i utlandet, uavhengig av sosioøkonomisk bakgrunn.

Gjennomføring av praksisperiode må organiseres slik at studenter ikke får urimelige økonomiske konsekvenser.

# **Kostander knyttet til studiet**

I tilfeller hvor studentene kan oppleve kostnader knytte til studiet må dette gis god informasjon om på forhånd. Dersom studiet benytter seg av programvarer som kun kan benyttes på noen typer tekniske løsninger, må dette tydelig informeres om tidlig i studieløpet, slik at studentene kan kjøpe korrekt teknisk utstyr.

For undervisning utenfor campus som medfører kostnader skal UiA legge til rette for et alternativ på campus.

For praksisopphold i utlandet må UiA sørge for at studentene har fått reel skriftlig informasjon om kostnadene knyttet til oppholdet. UiA må dekke uforutsette kostnader knyttet til praksisoppholdet, som ikke dekkes av lånekassen.

Hvis undervisningen krever obligatorisk utstyr, må universitetet tilby gode og rimelige tilbud i tilstrekkelig kvantum.

# **Open Access**

All forskning som finansieres med offentlige midler skal publiseres åpent og tilgjengelig for alle.

UiA skal sikre og aktivt støtte ansatte og studenter for å gjøre forskning tilgjengelig og synlig i åpne kanaler. Dette inkluderer gratis tilgang til forskningsartikler, støtte til publisering i åpne tidsskrifter, integrering av Open Access- ressurser i undervisningen, og fremming av åpne læremidler for å redusere økonomiske barrierer. Målet er å gjøre forskning mer tilgjengelig og styrke en åpen akademisk kultur.

# **Kommersialisering av høyere utdanning**

Utdanning er en rett, ikke en vare. STA skal støtte høyere utdanning som en del av norsk utviklingspolitikk og arbeide for økt kvalitetssikring globalt. STA støtter også offentlig finansierte grader internasjonalt for å sikre bred tilgang til utdanning uavhengig av sosioøkonomisk bakgrunn.

# **Akademias samfunnsansvar**

# **Samfunnsoppdrag**

Utdanning, forskning og innovasjon er viktig for å bygge opp og videreutvikle hele samfunnet. Derfor må akademia kunne svare på utfordringene samfunnet står overfor, både regionalt, nasjonalt og internasjonalt.

Akademia må være sitt ansvar bevisst og synliggjøre på hvilken måte de selv svarer på utfordringene samfunnet står overfor, og ta aktiv del i samfunnsdebatten både regionalt og nasjonalt. Universitetet skal arbeide for å delta i en internasjonal samfunnsdebatt.

UiA skal fremme generiske egenskaper som kritisk og selvstendig tenking og utfordrer det etablerte vestlige kunnskapssynet.

Forskere ved UiA skal være bevisste på det vestlige perspektivet de gjerne tar med seg inn i forskning og formidling, og de skal balansere dette mot internasjonale- og minoritetsperspektiv på deres fagfelt.

UiA skal øke bevisstheten blant studenter og akademikere om ensidig og ikke inkluderende kunnskapsformidling.

Universitetet må arbeide aktivt for å legge til rette for forskning og utdanning som bidrar til at studentene får en utdanning og kompetanse som imøtekommer fremtidens miljø- og klimautfordringer.

# **Dannelse**

Høyere utdanning skal sørge for akademisk dannelse som bidrar til positiv samfunnsutvikling. Dette er generiske egenskaper som analytiske ferdigheter, kritisk tenking og faglig etisk sans.

Dannelse er en del av modningsprosessen fra elev til student. Derfor skal det sikres en myk overgang for studenter mellom videregående og høyere utdanning. Alle førsteårsstudenter på universitetet skal gjennomføre emner som utvikler dannelse.

Universitetet har her en viktig rolle i å tilby faglig og sosial veiledning, kommunisere forventninger til det å være student, tilgjengeliggjøre informasjon og sikre tydelig kommunikasjon på ulike plattformer.

# **Akademisk Frihet**

I norsk akademia skal det være faglig autonome institusjoner som verdsetter akademisk frihet. Det er særlig viktig å verne rundt studenter og ansattes ytringsfrihet, rettigheter, og faglig frihet. Akademia skal være en aktiv deltager i den felles samfunnsdebatten. Retten til akademisk frihet skal grunnlovfestes.

UiA skal bidra til, og forsvare, studenters og ansattes ytringsfrihet og faglige frihet. UiA og STA må ta større ansvar for å fordømme brudd på akademisk frihet, og være med å skape en trygg arena for meningsmangfold.

# **Akademisk felleskap**

All aktivitet på universitetet skal være et likeverdig samarbeid mellom studenter og ansatte. Målet er å oppnå et akademisk fellesskap med tilgjengelige møteplasser for kunnskapsutveksling, og faglig diskusjon hvor alle deltakere opplever likeverd.

Studenter skal ansees som partnere i arbeidet med å videreutvikle universitetet. De skal ha en sentral og betydningsfull rolle i de råd og organ som utarbeider, utformer og evaluerer det som foregår på universitetet. Universitetet skal legge til rette for studentmedvirkning, og sørge for et velfungerende studentdemokrati. Lovfestet studentrepresentasjon er å anse som et minimum.

# **Bærekraftig samfunn**

UiA har et ansvar for å være en bærekraftig institusjon, som fremmer bærekraftige tankegods og kunnskap. Det skal gjøres gjennom forskning og utdanning, men også gjennom egen praksis.

UiA må arbeide målrettet og systematisk for å bidra til å nå FNs bærekraftsmål innen 2030.

UiA må melde seg inn i Higher Education Sustainability Initiative (HESI).

UiA skal tilrettelegge for at flyktninger som kommer til Norge skal kunne fortsette sin høyere utdanning her, og inkluderes i det akademiske miljøet.

Asylsøkere skal kunne fortsette sin utdanning i Norge mens de venter på å få behandlet sin asylsøknad.

# **Livslang læring**

Studenter skal ha muligheten til å studere mer når de ønsker, både ordinære studier og gjennom etter- og videreutdanning. (EVU)

Etter- og videreutdanning (EVU) er kurs- og emnepakker spesielt satt sammen for å møte et konkret behov fra arbeidslivet. EVU-tilbudet skal bidra til kompetanseutvikling som møter samfunns- og arbeidslivets behov, samt legge til rette for personlig vekst for den enkelte.

EVU må utarbeides i samarbeid med arbeidslivet. De skal legges til rette for kompetanse- og karriereutvikling for arbeidstakere gjennom hele deres karriereløp.

EVU - emner kan være kortere enheter og enkeltemner som brukes for oppdatering og påfyll av kompetanse. Disse bør også fungere som tverrfaglige tilbud.

EVU-tilbud skal ikke finansieres av studieplassfinansiering som tildeles studieplasser på ordinære studieprogram og det må tilrettelegges for lokale og regionale tilbud.

UiA må være et forbilde i å fremme positive holdninger til kontinuerlig læring for sine studenter og ansatte. Det er viktig å skape arenaer for videre læring og formidling av forskning for befolkningen i universitetets region.

Universitetet skal legge til rette for at mennesker i alle aldre kan delta i høyere utdanning. Variasjon i aldersgruppe blant studentene kan være et gode for læring. Eldre studenter er likeverdige som studenter, og skal ha tilgang til emner ved universitetet på lik linje med andre studenter.

# **Studiekvalitet**

UiA skal ha motiverende og relevante studieprogram av høy faglig kvalitet.

Ledelsen på alle nivåer ved UiA skal prioritere utdanningskvalitet i ressursfordeling, strategi og kommunikasjon.

For å sikre høy studiekvalitet skal alle studenter tidlig i studieløpet få et tilbud om innføring i forskningsforståelse, vitenskapelig metode, kildebruk, forskningsetikk og fornuftig bruk av kunstig intelligens (KI).

# **Læringsutbytte**

Læringsutbyttebeskrivelser skal klart definere hvilke kompetanser og ferdigheter studenter tilegner seg gjennom studiet. Disse beskrivelsene skal være meningsfulle for underviser og studenter, og vise til omverden hva studenter kan etter endt utdanning.

Læringsutbyttebeskrivelsene skal utvikles gjennom et tett samarbeid mellom vitenskapelig ansatte, studenter og relevante aktører fra arbeidslivet, og dermed bidra til å øke kvaliteten på studieprogrammet. De skal foreligge tydelig, oppdaterte og lett tilgjengelige for alle studieprogram.

# **3.2 Fleksible studier**

Universitetet skal fokusere mer på fleksibel utdanning.

Universitetet skal tilby tilstrekkelig velferdstilbud for alle fleksible studenter og disse tilbudene skal være tilgjengelig digitalt og fysisk nær studenten i form av samarbeid mellom SiA og den aktuelle studentsamskipnaden.

Det skal samarbeides for at også studenter på fleksible studier skal få et godt praksistilbud gjennom studieløpet sitt, samt jobbe for økt arbeidslivsrelevans og kontakt med næringslivet.

Den fleksible undervisningen og de fleksible studiene skal ikke drives på bekostning av den fysiske campusundervisningen. Utdanningskvaliteten på de fleksible studiene skal være på samme nivå som de campusbaserte studiene. Det skal stilles krav til undervisere om å oppdatere og tilpasse undervisningen slik at den er relevant, motiverende og engasjerende for de fleksible studentene. Underviser skal ha høy digital kompetanse om digitale verktøy som kreves for å gjennomføre undervisningen.  
  
Universitetet skal være en aktiv bidragsyter i å inkludere de fleksible studentene i studentengasjementet og studentdemokratiet på UiA. Det skal og legges til rette for muligheter til å danne sosiale relasjoner mellom studentene på de fleksible studiene.

Underviser skal legge til rette for at studentene får god informasjon om tillitsvalgtordningen og mulighetene for studentengasjement på universitetet.

# **3.3 Pensum**

UiA skal etterstrebe å ha pensum, undervisning og forskning som gjenspeiler mangfoldet i verdensforståelser, kunnskapsforståelser og maktstrukturer.

Alle emner skal ha litteratur som er tidsaktuell. Litteraturen må inneholde oppdatert forskning og kunnskap som er relevant for faget og gir en tverrfaglig kompetanse.

UiA skal tilstrebe et heldekkende tilbud om digitalt pensum. E-bøker og e-kompendier skal være tilgjengelig i alle emner der dette er mulig.

Universitetsbiblioteket skal ha gode digitale løsninger for utlån av pensumlitteratur, i tillegg til å sikre tilgjengelighet av eldre pensumlitteratur.

I situasjoner hvor ansatte setter opp egen litteratur skal dette godkjennes av nærmeste leder eller annen kompetent faglig person, enten internt eller eksternt.

Bærekraftsmålene skal være en del av pensum ved samtlige studieprogram ved UiA. Bærekraftsmålene skal implementeres i pensum på en relevant og hensiktsmessig måte i tråd med det gitte studieprogrammet og fagområdet. Alle studenter burde ha kunnskap om hvordan studiet og fremtidige jobber kan bidra for å oppnå bærekraftsmålene.

# **3.4 Undervisning**

Undervisning skal være engasjerende, og av høy kvalitet. Den skal også møte STA sine standarder til et godt læringsmiljø.

All undervisning ved UiA skal være forskningsbasert. Dette innebærer blant annet studentaktiv forskning, og at undervisningen er basert på det fremste innen forskning, faglig og kunstnerisk utviklingsarbeid og erfaringskunnskap.

Det enkelte studium skal legge til rette for læring gjennom forskning. Aktive forskere skal inviteres til å presentere sine forskningsprosjekt for studenter ved gradsprogram.

Det skal være rom for faglig samtale mellom studenter og forelesere i en undervisningssituasjon.

Universitetet skal legge til rette for faglig samarbeid mellom studentene. Universitet skal hovedsakelig legge opp til oppmøte i fysisk forelesning, men universitetet skal ha gode løsninger for digital undervisning og hybridløsninger.

Hvis antall studenter øker, må også tilgangen på undervisere og andre ressurser øke.

Det må være samsvar mellom arbeidsmengde og antall studiepoeng.

UiA skal etterstrebe blokkfag i emner hvor det egner seg.

UiA skal være et foregangsuniversitet i bruk av digitalisering og digitale verktøy. Digitalisering skal gjøres for å styrke faglig kvalitet og brukervennlighet der det er hensiktsmessig.

Universitetet må sikre at den digitale kompetansen blant studenter og ansatte er tilstrekkelig, og tilby kurs ved behov. UiA skal etterstrebe at bruk og valg av digitale verktøy i utdanningen er i samsvar med hva som benyttes i arbeidslivet, og bidra til at studentene utvikler relevante digitale ferdigheter.

# **Underviseren**

Alle undervisere skal ha høy kompetanse i pedagogikk, didaktikk og digitale undervisningsformer for å effektivt tilpasse undervisningen til moderne læringsteknologier og pedagogiske metoder. Alle undervisere skal derfor gjennomføre UNIPED- kurs innen rimelig tid etter ansettelse, og gjennomføre obligatorisk oppfriskningskurs senest hvert 10 år. UiA skal aktivt sikre at undervisere med manglende kompetanse får nødvendig opplæring, og følge nøye med at de tilegner seg denne kompetansen. Dersom mangler oppdages, skal det iverksettes tiltak umiddelbart for å sikre at alle undervisere når det nødvendige kompetansenivået gjennom målrettede opplæringsprogrammer, innen rimelig tid.

Alle undervisere må ha tilstrekkelig kompetanse innenfor relevant undervisningsspråk, for å sikre klar og effektiv kommunikasjon i undervisningssammenheng, samt å kunne formidle fagstoffet på en pedagogisk god måte.

Underviseren skal ha en forskningsmessig tilnærming til egen undervisning. De skal være bevisst hvilke undervisningsformer som er hensiktsmessige i faget.

Forholdet mellom forskning og undervisning skal være helhetlig, og ansatte ved UiA må derfor arbeide med begge.

Utvikling av kompetanse og undervisning bør være del av kravene for tilsetting eller opprykk fra en vitenskapelig stilling til en annen. Ansatte burde få tildelt tid fra universitetet til å utvikle undervisning, på samme måten som forskningstid.

Det skal være en merriteringsordning for å premiere dyktige undervisere, som skal skape positivt omdømme rundt tidsprioritering av utviklingen til undervisningskvaliteten.

# **Tydelig kommunikasjon**

Universitetet må i all sin kommunikasjon med studenter sørge for korrekt, relevant og oppdatert informasjon som kommer studentene til gode, i rimelig tid. Universitetet må sørge for at studentene er klar over de veilendingsmulighetene de har gjennom studieveiledning og UiA Karriere. Nødvendig og riktig informasjon skal til enhver tid være tilgjengelig for alle studenter på universitetet. Informasjon skal være tilgjengelig på bokmål, nynorsk, samisk (herunder ett av de tre samiske arbeidsspråkene i Norge, Nordsamisk, Sørsamisk og Lulesamisk), og engelsk. Skjermer og skilting skal anvendes for å fremme informasjonen for studentene. Undervisere og emneansvarlig har et særskilt ansvar for at denne informasjonen når ut til studentene. Denne informasjonen må også samsvare på tvers av plattformer.

All informasjon til studenter skal gjøres tilgjengelig digitalt. Studenter, STA, linjeforeningene og studentaktivtetene må ha anledning til å dele informasjon til medstudenter ved hjelp av samme plattformer som universitetet.

Administrering av undervisningsrom, grupperom og fellesarealer må være tilgjengelig og oversiktlig, og det skal være enkelt å booke.

Det skal til enhver tid være en oppdatert akademisk kalender tilgjengelig på universitetets nettside.

Ved studiestart skal semesterplan og litteratur for det aktuelle emne bli tilgjengeliggjort. I de tilfeller hvor litteraturen er tilnærmet lik i flere emner skal dette synliggjøres.

Eksamensdatoer skal offentliggjøres så snart disse er klare. Dette inkluderer ordinær og utsatt eksamen, samt endring av eksamensdato.

# **3.7 Fravær blant undervisere**

I tilfeller hvor underviser blir fraværende over lengre tid skal studentene umiddelbart bli informert om situasjonen og videre hendelsesforløp. Dette skal skje senest én uke etter universitetet er blitt informert om saken. Informasjonen gis både muntlig og skriftlig til studentene.

Studentene skal få den totale mengden undervisning som er planlagt, og dersom forelesninger blir avlyst, skal det tilbys erstatningsundervisning eller alternative læringsformer.

UiA skal ha en klar plan for å sette inn en kvalifisert erstatter for underviser ved lengre fravær, slik at studentene får den undervisningen de har krav på og opprettholder den akademiske standarden.

I tilfeller hvor undervisning blir avlyst, skal studentene få beskjed senest 1 time før den skal avholdes.

# **Internasjonal akkreditering**

Universitetet skal arbeide for å oppnå internasjonale akkrediteringer der det er mulig. Målet med å akkreditere bør være å heve kvaliteten i fagmiljøet, samt å tiltrekke seg flere internasjonale studenter og ansatte.

* 1. **Tilgjengelighet og kommunikasjon mellom student og underviser**

UiA må sikre at alle studenter har tilgang til sine undervisere gjennom tydelig definerte kommunikasjonskanaler. Det skal være klare retningslinjer for undervisernes tilgjengelighet, inkludert fastsatte tider for kontortimer hvor studentene kan få veiledning og stille spørsmål. Underviseren skal forplikte seg til å svare på studentenes henvendelser innen en fastsatt tidsramme, typisk innen 48 timer på hverdager.

Informasjon om hvordan man kontakter underviserne skal være lett tilgjengelig på universitetets nettside og andre relevante plattformer, og skal inkludere nødvendige detaljer som e-postadresser, kontortelefonnummer, og eventuelt andre godkjente kommunikasjonsmetoder.

# **Samfunnskontakt**

UiA skal utdanne studenter som er klare for fremtidens samfunn og arbeidsliv. Utdanninger skal reflektere kompetanser det er behov for i samfunnet.

UiA skal legge til rette for at studenter kan bruke kunnskapen sin til å skape sin egen arbeidsplass. For å gjøre dette skal universitetet drive en inkubator for nyskaping og innovasjon for studenter. Denne skal gjøres tilgjengelig for alle studenter, uavhengig av studieretning. Det må nedsettes grupper som skal dyrke spisskompetanse og utvikle talent på tvers av fagmiljø.

# **Tverrfaglig utdanning**

Tverrfaglig forståelse og erfaring er en viktig del av en fremtidsrettet utdanning. Studenter skal derfor kunne aktivt utforme eget studieløp, ved blant annet å skape bredder innenfor andre fagretninger.

UiA skal satse på utvikling og etablering av emner, bredder og annet som samler studenter på tvers av fagområder og/eller fakulteter, for å øke tverrfaglig kompetanse.

I tilfeller hvor UiA sammenslår emner og underviser på tvers av studieprogram eller fakultet, skal utdanningskvaliteten og studentenes utbytte være i fokus.

# **Arbeidslivsrelevans**

Arbeidslivsrelevans skal være gjennomgående i planleggingen og utformingen av studier og emner innenfor alle studieprogram. Universitetet, ved fakultet og avdeling, skal kontinuerlig revidere sine metoder for forbedring av arbeidslivsrelevans i alle studieprogram.

Alle studier ved UiA skal ha innhold som er relevant for dagens og fremtidens arbeidsliv. Det må være en tydelig sammenheng mellom studier ved UiA og arbeidslivet.

UiA skal ha et særlig fokus på arbeidslivet i Agderregionen. Universitetet må innta en aktiv rolle for å sørge for god kontakt og samarbeid mellom regionalt arbeids- og næringsliv, studentene og fagmiljøene.

UiA skal oppmuntre og tilrettelegge for at studenter kan skrive oppgaver i samarbeid med arbeidslivet.

UiA bør opplyse om muligheter for en karriere innenfor akademia, gjennom å utvikle en rekrutteringsplan for fremtidige forskere blant sine studenter.

# **Praksis**

Alle gradsstudier ved UiA skal tilby praksis, traineeprogram og internship i løpet av studiet. Det forventes at alle praksisplasser med tilknytting til UiA er kvalitetssikret og relevante, og gir studentene et godt læringsutbytte. Universitetet skal også aktivt videreutvikle eksisterende og nye praksisordninger.

UiA skal tilby praksisvirksomheter kurs i veiledningskompetanse. Alle praksisveiledere tilknyttet UiA skal ha veiledningskompetanse og være egnet for å veilede studenter i praksis.

UiA må sørge for at praksisvirksomhetene, studentene og universitetet er innforstått med en felles forventningsavklaring.

Foreldre med barn under 16 år, aleneforsørgere, studenter som er politisk aktive, studentfrivillighet, toppidrettsutøvere og andre med særskilte behov skal ved søknad få tildelt praksisplass i nærheten av bosted. I tillegg skal UiA tilby praksisplass nær campus for studentene som ikke har økonomisk kapasitet til å betale transport til praksisplass som krever kollektivtransport hver dag over én uke.

Studenter i fare for å ikke bestå praksis må få beskjed om dette i rimelig tid, slik at de kan få mulighet til å endre uønsket adferd.

Studenter i praksis skal ha rettigheter i henhold til Arbeidsmiljøloven.

# **UiA Alumni**

UiA skal ha en arena for kommunikasjon, networking og samhandling mellom nåværende og tidligere studenter. Dette er for å hjelpe nåværende studenter med å formidle arbeidslivsmuligheter, gi universitetet en måte å opprettholde kontakt med tidligere studenter, og sørge for at tidlige studenter skal kunne holde seg oppdatert på relevant forsking som del av deres egen karriereutvikling.

# **Kontakt med arbeidslivet**

STA skal være en samarbeidspartner for å gjennomføre og videreutvikle UiA Karriereuka. Arrangementet skal være en møteplass for studenter, virksomheter og fagmiljøene med fokus på tverrfaglig kompetanse og samhandling. STA og UiA skal etterstrebe at det finnes relevante aktører og samarbeidspartnere for alle studenter på UiA denne uken.

UiA skal ha en virtuell møteplass mellom studenter og arbeidsliv, hvor virksomheter skal kunne legge ut forslag til tema og oppgaver studenter kan arbeide med som en del av studieløpet sitt. Studenter skal også ha muligheten til å legge ut temaer de jobber med som virksomheter kan engasjere seg i.

# **Karriererådgivning**

UiA skal ha et rådgivende organ som kan veilede studenter om fremtidige karrieremuligheter. Dette organet skal tilby relevante kurs og arrangement som kan forberede studentene på veien etter fullførte studier.

UiA sine fagmiljø skal også tilegne seg kompetanse innen karriererådgivning, for å styrke arbeidslivsrelevansen i studie- og oppgaveveiledning.

# **Vurdering**

Vurdering skal sees på som en aktiv del av læringsprosessen, og må derfor gjenspeile forventet læringsutbytte og være fremmende for kompetansebygging.

Studentene skal få utlevert korrekt og feilfrie eksamensoppgaver av høy kvalitet, i tråd med relevant litteratur og forskning. Gjenbruk av eksamener skal unngås, og eksamen skal være faglig oppdatert og tilpasser læringsutbyttet.

# **Vurderingsformer**

Studenter bør oppleve variasjon i vurderingsformer i løpet av sine studieprogram, for å utvikle helhetlige egenskaper. I løpet av gradsprogram skal det gjennomføres eksaminering med minst tre ulike vurderingsformer.

Tradisjonell skoleeksamen uten hjelpemiddel og 1-dags eksamener skal utfases som vanlig eksamensform. Dette skal gjøres fordi det reflekterer dårlig de egenskapene studenter skal utvikle for framtidig arbeidsliv og samfunnsdeltakelse.

STA støtter utvikling av nye og innovative vurderingsformer. Herunder skal man undersøke former som gir studenter et valg mellom ulike vurderingsformer, og utbedre bruk av vurderingsformer som studentaktiv vurdering, mappevurdering, og muntlig vurdering.

For at eksamen skal være en aktiv del av læringsprosess skal universitetet legge opp til vurderingsformer og spørsmål som stimulerer kritisk tenkning, og anvender litteratur og empiri.

Det skal gis en skriftlig, utfyllende og konstruktiv tilbakemelding på alle obligatoriske oppgaver til hver enkelt student/gruppe, utover godkjent/ikke godkjent.

# **Obligatoriske innleveringer**

Omfanget av de obligatoriske innleveringene må ses i sammenheng med antall studiepoeng emnet gir, og hvilket formål innleveringen har. Studenter skal motta konstruktive, skriftlige og utfyllende tilbakemeldinger på alle obligatoriske innleveringer. Disse skal fordeles jevnt utover i semesteret.

Det skal være en sammenheng mellom obligatoriske innleveringer og endelig vurdering i emner. Obligatoriske innlevering skal bygge nødvendig kompetanse hos studentene for å avlegge suksessfulle eksamener, som for eksempel korrekt kildehenvisning.

# **Gjennomføring av eksamen**

Universitetet skal sørge for at alle studenter kan fullføre eksaminering på likt grunnlag.

Digital eksamen skal være standarden ved skriftlige eksamener. Studenter, forelesere og eksamensvakter må sikres tilstrekkelig kompetanse rundt gjennomføring av eksamen. Tekniske utfordringer skal aldri gå ut over studentenes eksamensforsøk, eller være til ulempe for studenter eller ansatte. Ved tekniske feil eller andre utfordringer ved digital eksamen som UiA står ansvarlig for, skal UiA etterstrebe å avholde ny digital eksamen i det inneværende semesteret så langt det er hensiktsmessig.

Alle skriftlige eksamener, med unntak av bachelor- og masteroppgaver, skal anonymiseres. Dette gjøres ved bruk av kandidatnummer. I tilfeller hvor eksamener ikke er anonymisert, skal universitetet sikre at personvern blir ivaretatt.

Det forventes at studenter får minimum to dager mellom hver eksamen. I emner som går parallelt på flere campus skal eksamen avholdes på samme dag med like eksamensoppgaver og rammer.

Ved flere eksamener på samme dag, skal det være mulig å gjennomføre disse på samme campus. Det er et krav om minst 45 minutts pause mellom de forskjellige eksamenene.

# **Utsatt eksamen**

Studenter skal ha rett på utsatt eksamen. Dersom ordinær og utsatt eksamen kolliderer skal universitetet legge til rette for at begge eksamener kan gjennomføres.

Universitetet må legge til rette for at man kan gjennomføre utsatt eksamen i utlandet, dersom man er på utveksling eller utenlandspraksis når eksamen avvikles.

# **Større akademiske oppgaver**

Akademiske oppgaver inkluderer bachelor- og masteroppgaver, og annet faglig arbeid med større omfang og vurdering.

Studenter skal få fast og individuell oppfølging og veiledning i arbeid med akademiske oppgaver. Oppfølging og veiledning skal gjennomføres på en faglig og pedagogisk god måte. Veileder skal ha veilederkompetanse.

Veiledning skal bidra til økt læringsutbytte for studenten, og må derfor inkludere vurderinger og tilbakemelding underveis i, og etter, fullført arbeid.

# **Sensur**

Alle som deltar i sensur av eksamener og større akademiske oppgaver skal få grundig opplæring.

Sensorveiledningen skal foreligge, og være godt innført hos alle sensorer. Sensorveiledningen skal være i tråd med læringsutbytte og pensum for emnet. Sensorveiledningen skal også være tilgjengelig for studentene.

Tidsfrister for vurdering på innleveringsoppgaver og eksamen skal overholdes av studenter, ansatte og sensorer tilknyttet UiA. Universitetet skal etablere insentiver som gjør at fristene blir overholdt. Dersom fristene ikke blir overholdt skal studentene få informasjon om dette innen rimelig tid.

# **Begrunnelse**

Det skal alltid gis skriftlig begrunnelse ved gitt karakter. Dette gjelder både bokstavkarakterer og bestått/ikke bestått. Begrunnelsen skal bidra til studentens læringsprosess, og gi et tydelig bilde av kandidatens prestasjon og forbedringspotensial. Den skriftlige begrunnelsen skal gis i tillegg til muntlig begrunnelse etter muntlig eller praktisk eksamen.

# **Klagerett**

Studentene skal i en klageprosess få en ny og selvstendig vurdering, hvor klageinstans ikke har kjennskap til tidligere karaktersetting (blindsensur). Klageprosessen må kvalitetssikres jevnlig, og rutiner for å bedre sensur og klagehåndtering skal alltid evalueres. I de tilfeller hvor en ny vurdering medfører karakterendring på mer enn to karakterer skal studenten få en tredje uavhengig vurdering uten at tidligere karakterer har blitt kjent. Denne vurderingen skal være gjeldende.

I de tilfeller hvor det klages på gruppeeksamen skal det gis individuell klagerett.

Det skal være mulig å klage på vurderingen av muntlig og praktisk eksamen, ikke kun på de formelle forholdene.

# **5.9 Fusk**

Hvis en student blir mistenkt for å fuske skal studenten få tilstrekkelig med informasjon om videre saksgang og rettigheter, tidlig i prosessen. Denne informasjonen skal bli gitt på engelsk ved behov. UiA må ivareta studentens mentale helse fra studenten er blitt mistenkt, til saken er ferdig behandlet.

UiA skal ha god og oppdatert informasjon både på norsk og engelsk lett tilgjengelig på sine nettsider. Sekretariatet i nemd for studentssaker skal årlig informere om sitt virke og gi informasjon om regler og praksiser til STA og studenttillitsvalgte.

STA mener at mistenkte eller dømte studenter skal motta sanksjoner som reflekterer sakens alvorhetsgrad. Videre skal UiA vurdere hver fuskesak individuelt. Dette skal bidra til et mer rettferdig utfall og styrke det juridiske vernet for studenten.

Selvplagiering skal ikke regnes som fusk.

# **5.10 Kunstig intelligens (KI)**

Kunstig intelligens er en viktig del av den samfunnsmessige omstilling som akademia er en del av. Det er viktig at studentene har en aktiv rolle i denne omstillingen da akademia utdanner fremtidig kompetanse. STA mener at KI skaper nye muligheter for fleksible vurderingsformer som UIA må benytte seg av. STA krever at alle studenter og ansatte får en grunnleggende opplæring i hva KI er, hvordan ulike KI-verktøy kan tas i bruk på en etisk forsvarlig måte, og hvordan korrekt henvise til KI-kilder.

Økende bruk av KI-verktøy i akademia berører alle de tre dimensjonene av bærekraft; miljø, økonomi og sosiale forhold. UiA bør derfor etterstrebe og benytte KI på en effektiv, bærekraftig og ansvarlig måte. Samfunnsetiske aspekter ved KI bør belyses og diskuteres.

STA krever at det tydelig markeres og informeres til studenter når begrunnelser blir behandlet av KI. Alle begrunnelser som blir skrevet av KI skal bli kvalitetssikret før utsendelse. Dersom KI-begrunnelsen ikke oppleves tilfredsstillende av studenten, skal ny begrunnelse utarbeides av sensor.

STA krever at pilotprosjektet evalueres etter hver periode i prosjektet av både ansatte og studenter som eksponeres for denne praksisen.

# **5.11 Studenter med barn**

Studenter med barn skal ha de samme rettighetene som andre studenter. I tillegg skal de ha tilrettelegging for blant annet ammefri og syke barn ved obligatoriske forelesninger, eksamener og praksis. Ved praksis gjelder dette når barnet er under 1 år, hvor studenten har krav på 1 times ammefri ved vakt over 7 timer, etter arbeidsmiljøloven.

STA krever at studenter med barn skal ha retten til å ta igjen obligatorisk undervisning, gå ut i permisjon, samt utsatt eksamen.

# **Studentutveksling**

Studentutveksling er en viktig del av studieopplevelsen, for å tilnærme seg flerkulturell forståelse, internasjonalt perspektiv og for de unike faglige tilbudene. UiA og Internasjonalt kontor skal fokusere på det faglige utbyttet ved utveksling når de utvikler avtaler, og promoterer utvekslingsmuligheter.

Både inn- og utvekslingsstudenter må sees som en viktig bidragsyter til økt internasjonalisering.

For å sørge for best mulig grunnlag ved utreise skal studenter ved UiA få mulighet til å tilegne seg interkulturell kompetanse før utreise.

Det må være et mål om at minimum 50 % av studentene på UiA reiser på utveksling i løpet av sin studietid. Målet om minimum utreise skal ikke negativt påvirke kvalitetssikringen av utvekslingens faglige nivå, UiAs oppfølging eller studentens utbytte av oppholdet.

UiA skal beholde og utbedre et grønt reisestipend for studenter som reiser miljøvennlig til og fra sitt utvekslingssted.

# **Informasjon og veiledning**

UiA og Internasjonalt kontor har et ansvar for å tilstrekkelig informere om utveksling. Informasjon om eksisterende tilbud for utveksling og internasjonal praksis skal være lett tilgjengelig, og skal informeres om, både første semester og tredje semester slik at studentene kan ta et tidlig og informert valg.

Det skal være en klar ansvarsfordeling mellom Internasjonalt kontor og, fakultetene og avdeling for lærerutdanning, slik at studentene får best mulig hjelp.

UiA, med Internasjonalt kontor i spissen, skal fremme nordisk og europeisk utveksling. Det skal fokuseres på de økonomiske og miljøvennlige fordelene av disse utvekslingsstedene.

UiA skal fremme og vise utvekslingsmulighetene gjennom den europeiske universitetsalliansen Forthem.

Under studenters opphold på en annen utdanningsinstitusjon, skal det alltid være kontaktpersoner til stede på UiA som kan bistå studentene.

# **Avtaler og kvalitetssikring**

UiA skal legge til rette for at alle gradsprogram skal kunne tilby utviklingsvindu i studieplanen, dette skal ikke gå på bekostning av muligheten til praksis.

Kortere utvekslingsopphold, opphold under tre måneder, bør også gjelde som utveksling. Dette kan gjøres i kombinasjon med virtuell utveksling.

Utvekslingsavtalene universitetet har skal regelmessig kvalitetssikres. UiA skal arbeide for at det opprettes flere avtaler om utenlandspraksis med virksomheter og institusjoner. Det må være mulig for studenter å reise på utveksling til institusjoner UiA ikke har avtaler med, så lenge institusjonene følger visse retningslinjer.

UiA skal sikre relevante emner på utvekslingsopphold som studentene skal ha forkunnskaper til å mestre. I tilfeller hvor studenter på utveksling ikke får godkjente emner etter endt opphold, skal UiA sikre at disse studiepoengene kan hentes inn påfølgende semester på UiA.

Studenter som er på, eller kommer tilbake fra utveksling eller praksis skal gis mulighet til å dele sine erfaringer og evaluere oppholdet.

# **Oppfølging**

Studenter som er utenlands skal sikres tilstrekkelig med veiledning og oppfølging fra UiA både før, under og etter utenlandsoppholdet. UiA må sikre at det er god kommunikasjon mellom UiA og den aktuelle utvekslingsinstitusjonen, slik at studentene får tilstrekkelig oppfølging.

Alle studenter skal ha en kontaktperson fra UiA og institusjonen de utveksler til. Studentene skal bli informert fortløpende om kontaktperson fra UiA blir utilgjengelig, og at de får ny kontaktperson fortløpende.

UiA må utarbeide gode retningslinjer for hvordan man skal håndtere situasjoner som oppstår under utvekslingsoppholdet eller utenlandspraksis, eksempelvis streik, naturkatastrofer og konflikt, og sikre klar ansvarsfordeling. I tilfeller hvor disse situasjonene påvirker studentenes sikkerhet, skal UiA tilby hjelp med hjemreise eller annet nødvendig utstyr. Dette må kommuniseres ut til studentene på forhånd og underveis.

# **Studenter og forskning**

Forskning er en vital del av universitetets funksjon, derfor bør studenter få god informasjon og flere muligheter til å engasjere seg i UiAs forskning.

UiA har et ansvar for at studentene opplyses om mulighetene for karriere innen akademia gjennom doktorgradsutdanning.

Universitetet bør tilby doktorgradsutdanning av høy kvalitet innenfor alle fagområder som tilbyr mastergrad. Det skal tilbys doktorgrader i samarbeid med både næringslivet og det offentlige.

# **Akademisk integritet og kvalitet på forskning**

UiA har ansvar for at alle forskere og studenter har høy akademisk integritet, og et ansvar for at forskning blir gjennomført med mest mulig transparens og etterprøvbarhet.

Alle som forsker har ansvar for å se sitt arbeid i sammenheng med resten av samfunnet. Kunnskapsproduksjon må derfor gjøres innen et miljø med kritisk refleksjon over hvordan forskningsmetode og forskningsresultat påvirker samfunn, samtid og enkeltmennesker.

UiAs samarbeid med næringsliv og andre eksterne aktører skal være transparent. For å sikre dette skal det finnes en offentlig oversikt over ekstern finansiering av forskning utført på universitetet.

Alle som forsker skal få opplæring i forsvarlig håndtering av forskningsdata. UiA har ansvar for å tilrettelegge for tilgang på sikre lagringsmuligheter.

UiA bør være aktive i arbeidet med å utvikle et internasjonalt forskningsfellesskap. Det skal inngås samarbeid om forskning og utdanning som kommer studentene til gode.

# **Publisering av studentoppgaver**

Universitetet skal oppmuntre til, og legge til rette for, at studenter skal publisere sine masteroppgaver gjennom universitetets portaler.

Universitetet skal oppmuntre studenter til å skrive om sine akademiske oppgaver til akademiske artikler gjennom støtte- og veiledningsordninger. Det er viktig å sikre studentenes rettigheter i denne prosessen.

Universitetet bør sikre at alle publiserte arbeider respekterer og beskytter studentenes intellektuelle åndsverk. Dette inkluderer klare retningslinjer og avtaler om opphavsrett som studentene må godkjenne før publisering. Universitetet bør også tilby juridisk rådgivning for å hjelpe studentene med å forstå deres rettigheter og plikter knyttet til publisering av deres arbeid.

# **Studentaktiv forskning**

Alle studenter skal ha mulighet til å bli involvert i forskningsprosjekt både på bachelor- og masternivå. Denne muligheten skal fakultetene og avdelingen sikre, samt sørge for at studentene er informert om. Universitetet skal etterstrebe å tilby flere stillinger som vitenskapelig assistenter samt utvide studenter i forskning-prosjektet.

Hvert studium skal sørge for at studentene får erfaring med utførelse og gjennomføring av forskningsprosjekt innenfor aktuelle fagområder. På masternivå skal studentene gis mulighet til å være med i forskningsgrupper. Fakultetslinjeforeninger skal inkluderes i forskningsgrupper.

Universitetet må legge til rette for at alle studenter kan drive med forskning ved siden av studiene og ta initiativ til å starte egne forskningsprosjekter. UiA bør tilby egne forskerlinjer som en del av sin studieportefølje. Det kan integreres i eksisterende studieløp eller som alternativ til ordinært studieløp.

# **Forskningsstøtte for studenter**

Universitetet skal ha vitenskapelige ressurser tilgjengelige for studenter og ansatte. Dette inkluderer tilgjengelige databaser, verktøy for innsamling av materiale, og kurs og ressurser innenfor akademisk skriving. Det skal være lav terskel for bruk av disse ressursene.

* 1. **Bachelor- og masteroppgaver**

Det skal legges til rette for at studentene kan skrive sine bachelor- og masteroppgaver i samarbeid med arbeidslivet. Dette gjelder på tvers av studieretninger.

# **Kvalitetskultur**

UiA skal ha fagmiljø med høy kvalitet og tydelig profil. Universitetet må ha som ambisjon å ha fagmiljø av høy nasjonal og internasjonal kvalitet. Universitetet skal aktivt arbeide opp mot regionale, nasjonale og internasjonale insentivprogrammer og senterordninger som kan bidra til økt kvalitet på fagmiljøer.

Studenter og ansatte skal alle bidra til utvikling av kvalitet i utdanning og forskning, via evaluering og tilbakemeldinger. Hvert tredje år skal det gjennomføres en eksamensevaluering av alle emner i et studieprogram for å sikre at alle eksamensoppgaver er av god kvalitet.

Studenters kunnskap om egen læring og læringsutbytte skal vektlegges ved vurdering av utdanningskvalitet. Studenter skal ha mulighet til å delta aktivt i arbeidet med å heve kvaliteten på egen studiehverdag.

Kvalitetssystemet på universitetet skal tydelig fordele ansvar for utdanningskvalitet mellom universitetets ulike styringsledd, i tillegg til å delegere ansvar gjennom mandater og instrukser til ansatte. Studenter skal alltid høres i saker som omhandler utvikling av studieprogram.

# **Utvikling og innovasjon**

UiA skal legge til rette for nytenkning og nyskapning for alle som er tilknyttet institusjonen. Alle studieprogram skal oppfordre til nytenking rundt aktuelle problemstillinger. Det bør være mulig for studenter å bruke eget innovasjonsarbeid i undervisningen. Særlig skal dette legges til rette for i gradsgivende oppgaver som bachelor- og masteroppgaver.

UiA skal legge til rette for utvikling av spisskompetanse og talenter både blant ansatte og studenter.

UiA skal aktivt legge til rette for at studenter skal ha rom til å dyrke sin egen kompetanse. Universitetet skal, så langt det lar seg gjøre, bidra til at denne kompetansen kan utvikles til fulle.

Ansatte og studenter ved UiA skal bidra til innovasjon og nyskaping for både privat og offentlig sektor. Dette kan gjøres gjennom samskaping sammen med ideelle organisasjoner og arbeidsliv.

Studenter og ansatte skal ha muligheten til å samarbeide om å realisere nye idéer.

# **Organisering og rammefaktorer i høyere utdanning**

Rammefaktorer er de faktorene som påvirker utdanningskvaliteten og studiehverdagen til studentene, men som ikke omfatter faglig kvalitet i utdanning eller forskning.

# **Opptak til høyere utdanning**

Universitetet må ta hensyn til samfunnets behov for kompetanse ved opptak og etablering av nye studieplasser.

Opptak til universitetet skal være i tråd med hva studenten skal kunne klare å gjennomføre gjennom studiene. Hvis opptaksprøvene endres, må det gjenspeiles i undervisningen. Dersom UiA har tillatt et unntak i opptakskrav, må universitetet ta ansvar for at studenten ikke faller fra på teoretisk eller teknisk grunnlag knyttet til opptakskravet.

Universitetet skal styrke muligheten for alternative opptaksordninger, herunder opptaksprøver og lignende.

Universitetet skal sikre tilgang til høyere utdanning for studenter med annen grunnkompetanse enn generell og spesiell studiekompetanse. Spesielt skal tresemesterstudieordning (TRES) og Y-veien styrkes.

Ved lokalt opptak skal universitetet så tidlig som mulig gi svar på søknad til videreutdanning, etterutdanning og høyere gradsprogrammer.

UiA skal legge til rette for at studenter med færre muligheter for mobilitet kan studere nært sitt hjemsted. Desentraliserte utdanningstilbud kan ved behov ha andre opptakskrav og eller opptakssystem enn ordinære studier.

# **Senter for fremragende forskning (SFF)**

SFF er tilknyttet universitetet og skal bidra til innovativ læring og forskning, og øke den generelle utdannings- og forskningskvaliteten. STA skal støtte universitetets arbeid om å opprettholde eksisterende sentre, og etablering av nye sentre, både for forskning og undervisning, tilknyttet institusjonen.

# **Autonomi og styringsmodell**

Universitetet skal ha stor organisatorisk autonomi og full faglig autonomi, for å sikre god utdanning og fri forskning.

Primær finansiering skal skje gjennom statlige midler, og i henhold til en finansieringsmodell som gir universitetet forutsigbarhet.

UiA sine campus er likeverdige, og universitetet skal sikre godt samarbeid og god arbeidsdeling mellom disse.

Universitetets rektorat skal være valgt, hvor studentene har stemmerett i valget.

Det skal sikres studentrepresentasjon i alle kollegiale organer ved universitetet. Disse representantene skal være likeverdige med øvrige medlemmer, og ha reell innflytelse.

# **Frafall fra høyere utdanning**

Universitetet må kartlegge årsakene til studentfrafallet og utarbeide en lokal handlingsplan som forebygger frafall i høyere utdanning. I tillegg til handlingsplanen med konkrete tiltak må universitetet legge til rette for smidige og enkle overgangsordninger mellom studier, dersom en student ønsker å bytte til andre studier.

# **Studentombud**

Alle studenter ved Universitetet i Agder skal ha tilgang på et studentombud.

Studentombudet skal være en uavhengig bistandsperson som skal gi studentene ved universitetet hjelp og veiledning i saker som berører deres studiesituasjon. Studentombudet skal påse at sakene får en forsvarlig og korrekt behandling, og at studentenes rettigheter blir ivaretatt.

Universitetet skal ha arbeidsgiveransvar og Studentombudet skal inneha juridisk kompetanse.

Studentombudet skal rapportere direkte til UiA-styret og Læringsmiljøutvalget.

Studentombudet er ikke underlagt lojalitetsplikten, men skal ha taushetsplikt.

Studentombudet skal legge frem en årlig rapport som både viser omfanget av henvendelser, men som også kommer med tydelige anbefalinger på hvordan universitetet bedre kan sikre studentenes rettsikkerhet og rettigheter.

# **Lokale forskrifter**

UiA skal vedta en egen forskrift for læringsmiljø gjeldende på universitetet.

Dagens lovverk er et minimum til forskriften, og forskriften skal ta for seg de fem perspektivene av læringsmiljø som er gjeldende, både fysisk, psykososialt, digitalt, organisatorisk og pedagogisk.

STA skal være med i arbeidet med å utforme forskriften.

UiA må utbedre lokale forskrifter med tanke på formildende forhold rundt straff på grunn av fusk.

# **Rammeplanstyrte utdanninger**

I profesjonsutdanninger med praksis forventes det at UiA forholder seg til nasjonale rammeplaner.

Nasjonale deleksamener skal kun benyttes på rammeplanstyrte utdanninger.

Resultatene av nasjonale deleksamener skal ikke føres på vitnemålet, og skal kun brukes til internevaluering på institusjonsnivå.

*Revidert 19.februar 2025*